ꞌKia̱ nga tíjnako̱‑isa jñà xi̱ta̱‑la̱,
ꞌkoa̱á ꞌsín kitsjá‑la̱ kjo̱hixi̱ nga kitsò‑la̱:
―Kì tà chjàn bítjo̱jiòn ya̱ na̱xi̱ndá Jerusalén.
Jchíña kjoa̱‑la skanda ꞌkia̱ nga ki̱tjojen kjo̱nda ra tsjá Na̱ꞌìn‑na̱ koni ꞌsín ijye kitsjà tsaꞌba.
Ijyeé ko̱ꞌsín kíxin‑no ꞌkia̱ nga ti̱ꞌsa̱ ítjòn.
Kixi̱í kjoa̱,
jè Juan,
ta nandá tsatíndá‑ni xi̱ta̱.
Tanga mì tsa ti̱ kjìn ni̱chjin chija‑ni nga ngi ko̱ó Inìma̱ Tsje‑la̱ Nainá sa̱tíndá‑no ra jiòn ―kitsò Jesús.
Jñà xi̱ta̱ ra ya̱ títsa̱jnako̱ Jesús iskonangií‑la̱,
kitsò‑la̱:
―Na̱ꞌìn,
ra tijna ítjòn‑náji̱n,
jñà ni̱chjin kìi̱,
¿a si̱kíjnandi̱í india‑ni na̱xi̱ndá Israel mé‑ni nga ti̱jè ko̱tèxoma‑la̱ ijo‑la̱?
Jesús kitsó‑la̱:
―Mì tsa jiòn bako̱‑najiòn nga jcha̱a jè ni̱chjin;
ta̱ jngó‑la jè Na̱ꞌín‑ná be mé ni̱chjin‑ni ko̱ mé hora‑ní koni ꞌsín nga ijye iskosòn‑la̱ ra jè.
Tanga ꞌkia̱ nga ki̱tjojen‑nè‑no jè Inìma̱ Tsje‑la̱ Nainá,
ꞌkia̱á tjábé‑no ngaꞌñó.
Jiòn ꞌkéna̱jmí‑la xi̱ta̱ ra a̱ꞌta tsa̱ꞌa̱n i̱ Jerusalén,
ko̱ kóhoꞌki nga tíjngo nangi Judea ko̱ Samaria,
skanda ñánda̱ feheꞌta jè i̱sàꞌnde.
ꞌKia̱ nga ijye ko̱ꞌsín kitsò Jesús,
jñà xi̱ta̱‑la̱ i̱nchikotsíjeén‑la̱,
a̱kjòn itjamíjìn iꞌngaá,
nga̱ jè Nainá iko̱ india‑ni ján ngajmi ján.
Ya̱á tsikíjtsaꞌma jngo ifi ko̱ mì kì ti̱ tsatsíjen‑ila̱ jñà xi̱ta̱‑la̱.
Jñà xi̱ta̱‑la̱,
ꞌkia̱ nga i̱nchikotsíjen ján iꞌngaá nga tífìmijìn Jesús,
tà ndi̱to̱ón ijchò kinchaꞌta chraña jò‑la̱ xi̱ta̱ ra kjiya nikje ra chraba kjòn.
Jñà xi̱ta̱ kìi̱ kitsó‑la̱:
―Jiòn ra xi̱ta̱ Galilea ꞌmì‑no,
¿mé‑ni ko̱ꞌsín ya̱ chitsíjen‑no ján ngajmi?
Jè Jesús,
koni ꞌsín kaꞌya jiòn nga kàfìmijìn india‑ni ya̱ ján ngajmi,
ki̱jchó ni̱chjin nga ti̱ ko̱ꞌsín kjꞌi̱í india‑nì.